Alça əkin proqramı

|  |  |
| --- | --- |
| **Mərhələlər** | **Görüləcək İşlər** |
| Torpaq tələbi | Alça yüksək torpaq seçiciliyinə sahib olmayan bir bitkidir. Daha çox isti, kifayət qədər nəmliyə sahib, humuslu və qida maddələri ilə zəngin torpaqlarda yaxşı məhsul verir. Saçaqlı kök sisteminə sahib olduqlarından, torpaq dərinliyinin çox olması vacib faktor olmasa da, dərin torpaqların inkişafa yaxşı təsir göstərdiyi müşahidə edilmişdir. Alça üçün normal pH dəyəri 6.5-7.0 arasıdır. Alça bağı salınacaq ərazi əkindən 1-2 ay əvvəl dərin şumlanmalıdır. Alça tinglərinin yerləşdirilməsi üçün dərinliyi, eni və uzunluğu 50 sm-dən az olmayaraq çalalar açılır. Köklərin zədəli və xəstə hissələri kəsilib atılır. |
| İqlim istəkləri | Alçanın iqlim istəkləri əkilən növdən asılı olaraq dəyişə bilir. Məsələn, Avropa alçaları daha çox qışı sərt keçən soyuq və mülayim iqlim bitkiləri olduğu halda, Yapon alçaları daha isti iqlimə ehtiyac duyurlar. Alçada tumurcuqlar -3.1oC, -1.1oC, çiçək -2.2oC, -0.6oC, balaca meyvə isə -1.1, -0.6oC temperatura qədər dözə bilir. Soyuqlama istəyi Avropa alçalarında (+7,2oC-dən yuxarı olmayan temperatur) ortalama 1000 saat, Yapon alçalarında isə 400-600 saatdır. |
| Əkin | Əgər alça ağacları satış üçün əkilirsə, bu zaman 2 sıra əsas ağaca 1 sıra tozlandırıcı ağac lazımdır. Əks halda, hər sıradakı 8 əsas ağaca görə 1 tozlandırıcı ağac əkilməsi lazımdır. Qışı mülayim keçən və çox yağışlı olmayan ərazilərdə əkin dekabr ayında aparıla bilər. Qış soyuq və yağışlıdırsa, əkin üçün yazın ilk ayları gözlənilməlidir. Alça tinglərinin yerləşdirilməsi üçün dərinliyi, eni və uzunluğu 50 sm-dən az olmayaraq çalalar açılır. Köklərin zədəli və xəstə hissələri kəsilib atılır. Tinglər yerləşdiriləndən sonra, çürümüş peyin gübrəsi tinglər üçün çıxarılmış torpaqla qarışdırılaraq çalaya doldurulur. Alça bitkisində əkin sxemi calaqaltıdan və ağaca veriləcək çətir formasından asılı olaraq dəyişir. Məsələn, klassik calaqaltıda 5mx5m və ya 6mx6m-ə əkildiyi halda, Miribolan 29C calaqaltısı üzərində vazo çətir forması üçün 5mx3m və ya 5mx4m-ə, liderli piramida və 3-lü kandil sistemi üçün əkin sxemi 5mx2,5m və ya 5mx2m aralıqlarında əkilə bilər. |
| Gübrələmə | Alça ağaclarına veriləcək gübrə miqdarı, torpaqda olan qida maddələrinin vəziyyətinə, torpaq tipinə, ağacların yaşına, alınan məhsul miqdarına, ekoloji bölgəyə və ağacların inkişaf vəziyyətinə əsasən dəyişir. Veriləcək gübrə miqdarının yarpaq və torpaq analizinə görə müəyyənləşdirilməsi ən uyğun üsuldur.  Azotlu gübrələr qış ayının sonlarında, baharın başlamasından əvvəl verilməlidir. Alça ağacları üçün azotun sulfat və nitrat forması münasibdir. Lakin 6.5-dən aşağı pH-a sahib olan torpaqlarda ammonium sulfat istifadə edilməməlidir.  Cavan ağaclar üçün ağac başına təsiredici maddə hesabı ilə 113-226 q azot tətbiq edilir. Bu normalar istənilən böyümə səviyyəsinə görə azaldıla və artırıla bilər.  Fosforlu və kaliumlu gübrələr qışın başlanğıcında verilir. Bundan əlavə, 2 ildən bir hər ağaca orta hesabla, 5 kq peyin gübrəsi verilməlidir. (Bu miqdar ağacın yaşından asılı olaraq arta və ya azala bilər) |
| Alaq otlarına qarşı mübarizə | Alça ağacları ilkin inkişaf dövründə bir çox bitki kimi alaq otlarına qarşı həssas olur və bu müddət ərzində sahə diqqətdə saxlanılmalıdır. Mütəxəssis məsləhəti ilə müvafiq herbisidlərdən istifadə oluna bilər. Ümumiyyətlə, payızda bir, yazda isə iki dəfə olmaqla dib yumşaltması aparıla bilər. Lakin yumşaltma dərin aparılmamalıdır, alça ağacının kökləri səthə yaxın yerləşdiyindən, bu kökləri zədələyə bilər. |
| Xəstəlik və zərərvericilərlə mübarizə | *Alçada əsasən aşağıdakı xəstəliklərə rast gəlinir*:   * **Monolioz/Boz çürümə (*Monilinia* spp.)**: ilkin əlamətlər çiçək mərhələsində, çiçəklərin büzüşərək quruması və yeni zoğların inkişafdan dayanması kimi müşahidə olunur. İnkişaf etməkdə olan meyvələrin bəzi hissələri isə qəhvəyi-boz rəngdə çürüməyə başlayır. Mumyalaşmış meyvələr gələn ilin sporları üçün qışlama mənbəyidir. Xəstəlik məhsul yığımından sonra da inkişaf edə bilər. Mübarizə aparmaq üçün sezon əvvəlində mumyalaşmış meyvələri sahədən kənarlaşdırmaq lazımdır. Kimyəvi mübarizə üçün fungisidlərin tətbiqləri tumurcaq cücərməsindən məhsul yığımına kimi davam etməlidir. Bu fungisidlərə Captan, Cyprodinil, Dithianon, Dodine, Fludioxinil və s. daxildir. * **Yarpaq dəlikliyi (*Stigmina carpophila*)**: xəstəlik tumurcuqlara, yarpaqlara və meyvəyə zərər vurur. Yarpaqlarda ilk başda ləkələr 1 mm böyüklüyündə yuvarlaq və qırmızı-sarı rəngdədir. Daha sonra tündləşən ləkələr quruyaraq tökülür və deşik izlər buraxır. Və bu ağacların fotosintez etmə qabiliyyətin aşağı salır. Meyvə üzərindəki xəstəlik əlamətləri isə kiçik ölçülü, lakin çox sayda dairəvi ləkələrdir. Xəstəlik ilə mübarizə aparmaq üçün xəstəliyə yoluxan budaqlar budanaraq yandırılmalı; məhsul yığımından sonra, lakin yarpaq tökülməmişdən öncə, 5%-li karbamid ilə çiləmə aparılmalı; yazın əvvəlində Mis tərkibli, sonrakı mərhələlərdə isə Dithianon, Mancozeb, Metiram, Ziram və s. tərkibli fungisidlər tətbiq olunmalıdır.   *Alçada əsasən aşağıdakı zərərvericilərə rast gəlinir*:   * **Qırmızı Avropa Gənəsi (*Panonychus ulmi*)**: gənələr məskunlaşmış yarpaqların üzərində ağ və ya gümüşü nöqtələr əmələ gəlir və sonradan onlar birləşərək yarpaqlara mərmər rəngi verir. Yarpaqlar torla örtülür, üzəri qaralır və vaxtından əvvəl tökülməyə başladıqları üçün ağacların fotosintez qabiliyyəti aşağı düşür. Bu da öz növbəsində meyvə ölçüsünə, rəng almasına və gələn ilin tumurcuq inkişafına mənfi təsir göstərir. Gənələrin zərəri daha çox quraqlıq şəraitdə özünü büruzə verir. Bitkinin bütün orqanlarında məskunlaşır və qidalanırlar. Bioloji tətbiqlər zamanı, gənələrə qarşı *Galendromus pyri* yırtıcı gənəsi istifadə oluna bilər. Kimyəvi mübarizə zamanı isə Etoxazole, Abamectin, Fenbutation Oxide, Propargite və s. tərkibli akarisidlər tətbiq oluna bilər. * **Yaşıl şaftalı mənənəsi (*Myzus persicae*)**: mənənələr yeni formalaşmış zoğlardakı yarpaqların şirəsilə qidalandıqlarına görə yarpaqların rəngi dəyişir və qıvrılmasına səbəb olur. Zərərverici yarpağın alt hissəsində qidalanır. Mənənələr yeni əkilmiş tinglərin inkişafı üçün böyük risk hesab olunur. Məhsul verən bağlarda isə populyasiya həddindən artıq olduqda, mənənələr özlərindən şirə ifraz edirlər ki, bu da meyvə üzərində digər göbələk xəstəlikərinin yayılmasına səbəb olur. Zərərverici həmçinin virus xəsətliklərinin daşıyıcısıdır. Ümumi mübarizə tədbirlərinə alaq otlarının mütəmadi olaraq bağdan təmizlənməsi və zoğ inkişafının idarə olunması daxildir, çünki mənənələr ağaclarda yeni zoğlar ilə qidalanırlar. Zoğ inkişafı azot tərkibli gübrələrdən az istifadə etmək ilə və ya zoğları yayda budamaq ilə aparıla bilər. Bioloji mübarizə üçün “ladybug” böcəyindən və Azadirachtin tərkibli bio-insektisiddən istifadə oluna bilər. Kimyəvi mübarizə üçün isə Xlorpirifos, Diazinon, İmidaxloprid, Bifenthrin, Pirimicarb və s. tərkibli insektisidlər tətbiq oluna bilər. |
| Suvarma | İllik yağış miqdarı 750 mm-i keçən yerlərdə ağaclar suvarmasız da yetişdirilə bilər, lakin meyvə keyfiyyətinin arzuolunandan aşağı olması riski yüksəkdir. Düşən yağış miqdarının bundan az olduğu ərazilərdə isə suvarma mütləqdir. Xüsusilə meyvənin böyüdüyü müddətdə bu çox vacibdir. Alça saçaqlı kök sisteminə sahib olduğundan, su tələbi digər bitkilərə nisbətdə daha çoxdur. Bəzən alçalar 8-12 gündən bir suvarmaya ehtiyac duyur. Sulama sistemləri torpaq xüsusiyyətlərindən asılı olaraq fərqli ola bilər. Hal-hazırda damcılı suvarma sistemi daha geniş yayılıb, bundan əlavə yağış yağdırma sistemi də tətbiq oluna bilər.  Dəqiq su tələbatının hesablanması üçün torpaq nəm sensorlarından və iqlim stansiyalarından istifadə edilməsi məsləhət görülür. Bu vasitələrdən istifadə məhsul keyfiyyətində və xərclərin düzgün idarə olunmasında böyük rol oynayır. |
| Məhsul yığımı | Alçada məhsul yığımı meyvənin ölçüsünə, rənginə, lətin bərkliyinə və s. kimi göstəricilərə əsasən müəyyən edilir. Yığım zamanı meyvələr saplaqları ilə birlikdə qoparılmalıdırlar və məhsul saxlanılan yeşiklər/qutular meyvədə günəş yanıqlığının qarşısın almaq üçün kölgəli yerlərdə saxlanılmalıdır. Ümumiyyətlə, bir ağacdan seçmə üsulu ilə 2-5 dəfə məhsul yığımı aparıla bilir. Çünki, bütün meyvələr eyni vaxtda yetişmir. |