**Nektarin bitkisinin əkin proqramı**

|  |  |
| --- | --- |
| **Mərhələlər** | **Görüləcək İşlər** |
| Torpaq tələbi və hazırlığı | Nektarin ağacı dərin, qumlu-humuslu və drenajı yaxşı olan torpaqlarda çox yaxşı məhsul verir. Torpaq duzlu və ya qələvi xarakterli olmamalıdır. Uyğun calaqaltı istifadə olunduqda fərqli torpaq tiplərində yetişə bilən bir bitkidir. Bağ salınacaq torpaqlarda kipləşmiş alt qatı (taban) varsa, torpaq altı drenajı yaxşı deyilsə, ağaclar zəif inkişaf edir. Zəif drenajlı torpaqlar suya doymuş olduğu üçün, torpaq həmişə yaş olur. Belə hallarda qrunt su səviyyəsinin bitki kökündən daha aşağı olması çox vacibdir.  Torpaq altı sərt qatın dağıdılması: sərt qat torpaq səthindən 30-150 sm dərində, 2.5-30 sm qalınlığında, qaya qarışığı sərt maddələrdən əmələ gəlmiş bir təbəqədir. Sərt qat dərin suyun drenajına əngəl olduğu üçün kök çürüməsi xəstəliyinə səbəb olur. Səthdən 120 sm dərində bir sərt təbəqə rast gəlinərsə, torpağı dərin sürərək bu təbəqəni dağıtmaq lazımdır. Beləcə ağaclar əkiləndən sonra torpaq yaxşı drenaja sahib olur. Şum traktorları, ağır texnikalar, ümumi bağ texnikalarının torpaq yaş olduqda istifadəsi sərt təbəqənin əmələ gəlməsinə şərait yaradır. Torpaq quru ikən 50 sm dərindən və 45-60 sm aralıqlı sürülməsi alt qatın dağıdılması üçün kifayətdir. Bu proses zamanı, həm torpağın strukturu həm də qida münbitliyi üçün, torpağa çürümüş peyin qatılaraq qarışdırılması məsləhət görülür. |
| İqlim istəkləri | Bağ yerini seçərkən iqlim şərtləri və mikroiqlim təsirləri nəzərə alınmalıdır. Bağın yeri qışın son günləri və yazın əvvəli çox soyuq olmamalıdır. Yazda çiçək və meyvələr dondan zərər görə bilər. Ancaq qış aylarında bağ yeri yetərincə soyuğa məruz qalmalıdır ki, normal meyvə böyüməsi üçün vacib olan soyuq ehtiyacı ödənsin. Soyuqlama ehtiyacı, ağacların 7oC-dən aşağı olan temperatur ehtiyacının saatlarla ifadəsidir. Nektarin sortlarının çoxu, tumurcuqların normal oyanması üçün, 650-850 saat qışlamaya ehtiyac duyur. Mehsula zərər dəyməməsi və tozlanma müddətinin uğurlu keçməsi üçün sahə güclü küləklərdən qorunmalıdır. |
| Əkin | Ağac əkinində sıra arası və bitki arası məsfələrin planlaması torpaq tipi, suvarma sistemi, sort seçimi və ağacın böyümə alışqanlığı kimi xüsusiyyətlər bitki arası və cərgə arası məsfələrə təsir göstərir. Calaqaltıdan asılı olaraq əsas əkin məsafələri 5m x 3m (bir hektara 666 ədəd ting) və 6m x 6m (bir hektara 277 ədəd ting) arasında dəyişir. Bəzi yerlərdə daha sıx əkin aparılır; məsələn, 4m x 2m (bir hektara 1,250 ədəd ting). Əkinə uyğun ağacların gövdə qalınlıqları 10 millimetr ilə 20 millimetr arasında olur. Çox qalın və ya çox nazik tinglər ya çox yavaş böyüyür ya da çox qulluq tələb edir. |
| Gübrələmə | Tinglərin əkini zamanı əsas gübrə və can suyu təmin olunmalıdır. Azot tərkibli gübrələrin tətbiqi sürətli vegetativ inkişaf üçün vacibdir. Əkin zamanı və ağacların bara düşdüyü zaman tətbiq olunacaq gübrələrin miqdarı torpaqdan asılı olaraq dəyişir. Ümumi götürdükdə isə əkin zamanı 1 (bir) hektara 150 kq NPK (20-20-20) gübrəsi verilməsi tövsiyyə olunur. Artıq bara düşmüş bağlarda isə 100-150 kq azot (N), 50-80 kq fosfor (P2O5) və 200-250 kq kalium (K2O) tələb olunur. Gübrə dozasına fikir verilməlidir, həddindən artıq və ya az gübrələmənin ağaclar üzərində mənfi təsirləri yarana bilər. |
| Alaq otlarına qarşı mübarizə | Kalış və ayrıq kimi çoxillik otlar ağac əkinindən əvvəl asan yox edilə bilər. Əkin öncəsi sıx-sıx diski çəkmək çoxilllik alaq otlarnı aradan götürəcək. Suvarmadan sonra çıxacaq otları uyğun bir sistem təsirli herbisid ilə dərmanlayıb daha sonra disk çəkərək nəzarət altında saxlamaq olar. |
| Xəstəlik və zərərvericilərlə mübarizə | *Nektarində əsasən aşağıdakı xəstəliklərə rast gəlinir*:   * **Monolioz/Boz çürümə (*Monilinia* spp.)**: ilkin əlamətlər çiçək mərhələsində, çiçəklərin büzüşərək quruması və yeni zoğların inkişafdan dayanması kimi müşahidə olunur. İnkişafda etməkdə olan meyvələrin hissələri isə qəhvəyi-boz rəngdə çürüməyə başlayır. Mumyalaşmış meyvələr gələn ilin sporları üçün qışlama mənbəyidir. Xəstəlik məhsul yığımından sonra da inkişaf edə bilər. Mübarizə aparmaq üçün sezon əvvəlində mumyalaşmış meyvələri və qurmuş budaqları sahədən kənarlaşdırmaq lazımdır. kimyəvi mübarizə üçün fungisidlərin tətbiqləri tumurcaq cücərməsindən məhsul yığımına kimi davam etməlidir. Bu fungisidlərə Captan, Cyprodinil, Dithianon, Dodine və s. daxildir. * **Yarpaq qıvrılması (*Taphrina deformans*)**: simptomlar yarpaq və gənc budaqlarda görünür. Yarpaqlarda spiral şəklində qırmızı və ya şərab rəngli qıvrılmalar olur. Xəstəlik inkişaf etdikcə isə yarpaqlar saralaraq tökülməyə başlayır. Tökülən yarpaqları bərpa eləmək üçün sərf olunan enerji, meyvə formalaşmasın və ağacın ümumi inkişafın zəiflərdir. Meyvə üzərindəki simptomlar isə nizamsız formada pars rəngli ləkələrdir. Mübarizə tədbirlərinə daxildir: ağacları qüvvətdə saxlamaq üçün xəstəlik ciddi olan bağlarda meyvə seyrəltmə işləri aparmaq, sudan və azot tərkibli gübrələrdən lazımi qədər istifadə etmək; yazın əvvəlində Mis tərkibli fungisidlərin tətbiqi; sonrakı mərhələlərdə isə etiketinə uyğun olaraq Chlorothalonil, Dithianon, Dodine və s. tərkibli fungisidlər ilə çiləmə aparmaq. * **Yarpaq dəlikliyi (*Stigmina carpophila*)**: xəstəlik tumurcuqlara, yarpaqlara və meyvəyə zərər vurur. Yarpaqlarda ilk başda ləkələr 1 mm böyüklüyündə yuvarlaq və qırmızı-sarı rəngdədir. Daha sonra tündləşən ləkələr quruyaraq tökülür və deşik izlər buraxır. Və bu, ağacların fotosintez etmə qabiliyyətin aşağı salır. Meyvə üzərindəki xəstəlik əlamətləri isə kiçik ölçülü, lakin çox sayda dairəvi ləkələrdir. Xəstəlik ilə mübarizə aparmaq üçün xəstəliyə yoluxan budaqlar budanaraq yandırılmalı; məhsul yığımından sonra, lakin yarpaq tökülməmişdən öncə, 5%-li karbamid ilə çiləmə aparılmalı; yazın əvvəlində Mis tərkibli, sonrakı mərhələlərdə isə Dithianon, Mancozeb, Metiram, Ziram və s. tərkibli fungisidlər tətbiq olunmalıdır.   *Nektarində əsasən aşağıdakı zərərvericilərə rast gəlinir*:   * **Şərq meyvəyeyəni (*Grapholita molesta*)**: birinci nəslin sürfələri ağacların zoğlarına daxil olaraq 4 həftəyə kimi orada qidalanırlar. Sürfə həmin zoğdan çıxdıqdan sonra zədələnmiş hissədə uc quruması müşahidə edilir. Bu, ting və cavan ağaclarda daha çox nəzərə çarpır. Şərq meyvəyeyəninin II və III nəsil sürfələri isə zoğlar ilə yanaşı, meyvələrə də zərər verir. Sürfələr meyvənin saplaq və ya bir-birinə dəyən hissəsindən girərək meyvə daxilində qidalanır. Zərərverici ilə bioloji mübarizə aparmaq üçün “aldadıcı feremon ifraz edən” vasitələr istifadə edilə bilər. Bunlar zərərvericinin fərdlərinin cütləşməsinin və nəsil artırmasının qarşısın alır. Bundan əlavə olaraq, *Glabridorsum stokesii* və *Trichogramma carverae* parazitoidləri, zərərvericinin yayılma dərəcəsin aşağı tutur. Zərərvericinin yayılma dərəcəsindən və bağın yerləşdiyi ərazidən asılı olaraq, aldadıcı feromon ifraz edən vasitələrin, bio-insektisidlərin və qeyd olunmuş parazitoidlərin birgə tətbiqi ilə sintetik insektisidlərin istifadəsin 0-a endirmək mümkündür. Ənənəvi bağlarda, Abamectin + Chlorantraniliprole, Thiacloprid, İndoxacarb və s. tərkibli insektisidlər istifadə oluna bilər. * **Yaşıl şaftalı mənənəsi (*Myzus persicae*)**: mənənələr yeni formalaşmış zoğlardakı yarpaqların şirəsilə qidalandıqlarına görə yarpaqların rəngi dəyişir və qıvrılmasına səbəb olur. Zərərverici yarpağın alt hissəsində qidalanır. Mənənələr yeni əkilmiş tinglərin inkişafı üçün böyük risk hesab olunur. Məhsul verən bağlarda isə populyasiya həddindən artıq olduqda, mənənələr özlərindən şirə ifraz edirlər ki, bu da meyvə üzərində digər göbələk xəstəlikərinin yayılmasına səbəb olur. Zərərverici həmçinin virus xəsətliklərinin daşıyıcısıdır. Ümumi mübarizə tədbirlərinə alaq otlarının mütəmadi olaraq bağdan təmizlənməsi və zoğ inkişafının idarə olunması daxildir, çünki mənənələr ağaclarda yeni zoğlar ilə qidalanırlar. Zoğ inkişafı azot tərkibli gübrələrdən az istifadə etmək ilə və ya zoğları yayda budamaq ilə aparıla bilər. Bioloji mübarizə üçün “ladybug” böcəyindən və Azadirachtin tərkibli bio-insektisidlərdən istifadə oluna bilər. Kimyəvi mübarizə üçün isə Xlorpirifos, Diazinon, İmidaxloprid, Bifenthrin, Pirimicarb və s. tərkibli insektisidlər tətbiq oluna bilər. * **Qırmızı Avropa Gənəsi (*Panonychus ulmi*)**: gənələr məskunlaşmış yarpaqların üzərində ağ və ya gümüşü nöqtələr əmələ gəlir və sonradan onlar birləşərək yarpaqlara mərmər rəngi verir. Yarpaqlar torla örtülür, üzəri qaralır və vaxtından əvvəl tökülməyə başladıqları üçün ağacların fotosintez qabiliyyəti aşağı düşür. Bu da öz növbəsində meyvə ölçüsünə, rəng almasına və gələn ilin tumurcuq inkişafına mənfi təsir göstərir. Gənələrin zərəri daha çox quraqlıq şəraitdə özünü büruzə verir. Bitkinin bütün orqanlarında məskunlaşır və qidalanırlar. Bioloji tətbiqlər zamanı, gənələrə qarşı *Galendromus pyri* yırtıcı gənəsi istifadə oluna bilər. Kimyəvi mübarizə zamanı isə Etoxazole, Abamectin, Fenbutation Oxide, Propargite və s. tərkibli akarisidlər tətbiq oluna bilər. |
| Suvarma | Əkindən sonra tinglərin torpağa oturuşması üçün verilən can suyu, tinglərin suya olan təlabatını bir müddət ödəyir. Əgər tinglər qış sonu və ya yazın əvvəli əkilmişdirsə, istilər düşənə qədər yağan yağışlar lazımi miqdarda suyu təmin edir. Qumlu torpaqlar humuslu torpaqlara görə daha çox su tələb edir. Yaz boyu ağaclar inkişaf etdikcə daha çox su itrirdiklərindən sulama sıxlığında və su miqdarında artım etmək olar. Ağac sırasının hər iki tərəfində açılan su arxı sayəsində suvarma aparılır. Suvarma arxı ağaclardan yetərli bir uzaqlıqda olmalıdır və ağacların kök boğazı su ilə təmas etməməlidir. Sıra aralarının ortalarından su verməyin heç bir mənası yoxdur. Su ağacın köklərinə çatmır, ancaq alaq otlarının inkişafına kömək edir. Damcılı suvarma ağacların köklərinə yetərli su verəcək qədər yaxına quraşdırılır. Damcılama vaxtı ağacın dibində su yığılmağına imkan verilməməlidir. Suvarmaya tez-tez ehtiyac olduğu isti vaxtlarda sıx və az suvarma daha yaxşı nəticə verir.  Suvarmanın və eyni zamanda gübrələrin damlama suyu və xırda çiləyici suvarma sistemləri ilə tətbiq olunması suyun səmərəli istifadəsi, torpaq strukturunun qorunması, gübrələrin yuyulmasının və kök xəstəliklərinin yaranmasının qarşısının alınması üçün selləmə suvarma ilə müqayisədə daha üstün tutulmalıdır.  Dəqiq su tələbatının hesablanması üçün torpaq nəm sensorlarından və iqlim stansiyalarından istifadə edilməsi məsləhət görülür. Bu vasitələrdən istifadə məhsul keyfiyyətində və xərclərin düzgün idarə olunmasında böyük rol oynayır. |
| Məhsuldarlıq | Məhsul yığımı zamanı meyvələrin rənginə, ölçülərinə fikir verilməlidir. Məhsul yığımının vaxtı və miqdarı bitkinin növündən, torpaq, iqlim və su xüsusiyyətlərindən asılıdır. Bar verən bağlarda, ümumi ortalama məhsuldarlıq 25-45 t/ha arasındadır. Ümumiyyətlə, nektarində məshul yığımı 2-5 dəfə aparılır. Çünki ağacda eyni zamanda həm yetişmiş, həm də tam yetkinliyə çatmamış meyvələr ola bilir. |