**Noxud əkin proqramı**

|  |  |
| --- | --- |
| **Mərhələlər** | **Görüləcək İşlər** |
| Torpaq hazırlığı və tələbi | Noxud yaxşı hava-su keçiriciliyinə sahib, gillicəli torpaqlarda daha yaxşı yetişir. Torpağın pH dəyəri 6-8 arasında olmalıdır. Payızda 15-20 sm dərinlikdə kotanla şumlama aparılır və bitki qalıqları tamamilə torpağa qarışdırılır. Qışdan sonra 1-2 dəfə diskli-mala ilə torpaq yenidən yumşaldılır. Mala ilə ərazi hamarlanır və sahə əkinə hazır vəziyyətə gətirilir. |
| İqlim istəkləri | Noxud ani soyuqlara həssas olmağına baxmayaraq, -5 dərəcə temperatura qədər dözür. Toxumun cücərməsi temperatur 5-10 dərəcə olduqda baş verir, 15 dərəcə optimal temperaturdur. 26 dərəcəni keçən temperaturlar bitki inkişafına mənfi təsir göstərir. |
| Əkin | Əkin ərazidən asılı olaraq 15 mart-30 aprel arası aparılır. Səpin əsasən toxumsəpən maşının köməyi ilə aparılır. Toxumsəpən maşından istifadə zamanı əkin aralığının 30-35 sm, dərinliyinin isə 5-7 sm arası olması məsləhət görülür. |
| Gübrələmə | Bitki inkişafının ilk mərhələlərində saf maddə olaraq hektara 20-25 kq azot, 50-65 kq isə fosfor verilməlidir. Bu gübrələri aqronomun göstərişi ilə bütün tarlaya səpmək və mala ilə əkin sahəsinin səthinə qarışdırmaq lazımdır. |
| Alaq otlarına qarşı mübarizə | Alaq otları ilə mübarizə üçün mexaniki və kimyəvi üsullarla tətbiq olunur. Əkindən 1-2 gün sonra aparılan dərmanlanma, alaq otlarının inkişafını zəiflədir. Ən çox qarşılaşılan alaq otları yabanı yulaf, çobanyastığı, xardal bitkisi və tarla sarmaşığıdır. |
| Xəstəlik və zərərvericilərlə mübarizə | *Noxud bitkisində əsasən aşağıdakı xəstəliklərə rast gəlinir*:   * **Unlu şeh xəstəliyi (*Erysiphe communis*)**: bitki yarpaqlarının üst hissəsində, gövdəsində və qınlarında ağ və ya una oxşar örtük əmələ gəlir. Sonradan bu örtük sıxlaşır və qalınlaşır, boz rəng alır. Həddindən artıq xəstələnmiş bitki orqanları kobudlaşır və məhv olur. Mübarizə tədbirlərinə növbəli əkin sisteminə əməl etmək; məhsul yığımından sonra sahələrdə bitki qalıqlarını yığıb məhv etmək; və bitkinin vegetasiyası dövründə sahələrdə Kolloid Kükürd, Penconazole, Azoksistrobin və s. preparatlarından istifadə etmək daxildir. * **Askoxitoz (*Ascochyta pisi*)**: xəstə bitkilərin yarpaqları üzərində bozumtul quru ləkələr, gövdələri və qınlar üzərində isə basıq ləkələr əmələ gəlir. Xəstəliyə tutulmuş toxumlar cücərmə qabiliyyətini itirir və ya zəif cücərtilər əmələ gətirir. Həddindən artıq xəstə toxum qırış-qırış olur və üzərində açıq-sarı ləkələrə təsadüf edilir. Yağışlı havada və temperaturu 20-25℃-də olan havada xəstəlik sürətlə inkişaf edir. Xəstəliyə qarşı sadalanan mübarizə tədbirlərinə əməl etmək məsləhət görülür: növbəli əkin sisteminə əməl etmək, həmin sahəyə paxlalı bitkiləri 3-4 ildən sonra əkmək; toxumu əkin qabağı Tiram preparatı ilə dərmanlamaq; və sahələrdə Sineb, Kolloid Kükürd və s. vasitəsi ilə çiləmə aparmaq. * **Fuzarioz (*Fusarium culmorum*)**: xəstəlik bitkilərdə özünü kök çürüməsi kimi biruzə verir. Xəstəliyə tutulmuş bitkilərin yarpaqları saralır, bükülür, quruyur və tökülür. Köklər bozarır və ölür. Rütubətli havada xəstə bitkilərin kök boğazında və bəzən gövdənin əsasında ağ və ya bənövşəyi örtük və onun üzərində narıncı, yaxud açıq-çəhrayı rəngli yastıqcıqlar əmələ gəlir. Kökün fuzarioz çürüməsi isti havalarda və rütubət az olan dövrlərdə daha sürətlə inkişaf edir.Göbələk qida borularına daxil olaraq, orada tıxac əmələ gətirir. Belə xəstə bitkilər məhsul vermir. Xəstə bitkilərdə əmələ gələn toxum tam yetişmir, cılız olur və özündə infeksiya gəzdirir.Xəstəliklə mübarizə aparmaq üçün növbəli əkin sisteminə riayət etmək, bitkilərin çiçəkləməsindən öncə yemləmə, yəni NPK gübrələri vermək və toxumları yaxşı təmizləyib, Thiram preparatı ilə dərmanlamaq lazımdır.   *Noxud bitkisində əsasən aşağıdakı zərərvericilərə rast gəlinir*:   * **Noxud mənənəsi (*Acyrthosiphon pisum*)**:tünd yaşıl rəngdədir. Yumurta mərhələsində yonca və s. paxlalı bitkilər üzərində qışlayır. Yumurtası uzunsov oval formadadır, rəngi qaradır. Yazda, may ayının əvvəllərində, yumurtadan çıxır. Sürfələr inkişaf edib yetkin mərhələyə keçdikdən sonra dişilər 50-yə qədər diri sürfələr doğurlar. Sonra qanadlı dişilər əmələ gəlir və onlar paxlalı bitkilərin üzərinə yayılırlar. Mənənə kaloniyaları bitkilərin yuxarı yarısında toplanır, cavan zoğlar və yarpaqlar üzərində qidalanır. Nəticədə bitki inkişafdan qalır, zədələnmiş bitkinin qidalanması çətinləşir. Kimyəvi mübarizə, sahələrdə Malation, İmidaxloprid, Asetamiprid və s. tərkibli insektisidlər vasitəsi ilə aparıla bilər. Çiləmə məhsul yığımına 15-20 gün qalmış dayandırılmalıdır. * **Noxud uzunburunu (*Sitona lineatus*)**:dişi fərd torpağın üst qatına 1500-ə qədər yumurta qoyur. Yumurtadan çıxan sürfələr torpağa girib, köklərdə azot toplayan bakteriyaların yumrularında qidalanırlar. Nəticədə bitki inkişafdan qalır və köklərdə azotun miqdarı azalır. Bundan əlavə böcəyin sürfələri bitkinin kökünü yeyir. Böcəklərlə zədələnmiş cücərtilər çox vaxt tələf olur. Zərərverici ilə mübarizə etmək üçün faraş səpin aparılmalı, torpaq vaxtında becərilməli və sahələrdə məhsul yığımına 20-30 gün qalmış Malation, Alfa-Sipermetrin və s. tərkibli insektisidlər tətbiq olunmalıdır. |
| Suvarma | Paxla bağlama dövründə noxudun su tələbi artdığından, bitki diqqətdə saxlanılmalıdır. Suvarma kök ətrafının quruluğuna əsasən tənzimlənə bilər. Dəqiq su tələbatının hesablanması üçün torpaq nəm sensorlarından və iqlim stansiyalarından istifadə edilməsi məsləhət görülür. Bu vasitələrdən istifadə məhsul keyfiyyətində və xərclərin düzgün idarə olunmasında böyük rol oynayır. |
| Məhsul yığımı | Əkilən toxum növündən və əkin vaxtından asılı olaraq, məhsul yığımı əkindən 95-180 gün sonra aparıla bilər. Məhsul yığımı ən mürəkkəb texnoloji prosesdir. Əsas yığım üsulu hissə-hissə yığımdır. Paxlaların 60-70%-i qonur rəng aldıqda biçim maşını ilə biçilib, dəndə nəmlik 16-19% olduqda kombayınlarla döyülməlidir. |