**Pomidor əkin proqramı**

|  |  |
| --- | --- |
| **Mərhələlər** | **Görüləcək İşlər** |
| Torpaq tələbi və hazırlığı | Pomidor dərin, su tutma qabiliyyəti yaxşı, humus və qida maddələri ilə zəngin, strukturlu torpaqlarda daha yaxşı inkişaf edir. Quraq torpaqlara qarşı dözümlülüyü vardır. Torpağın pH dəyəri 5.5-7 arasında olduqda inkişaf yaxşı gedir. EC-nin 2.3ds/m-dən az olması məsləhət edilir.  Pomidor dərin kök sisteminə sahib bir bitki olduğundan, torpağın dərin şumlanması şərtdir. Payızda kotanla dərin şumlanmış torpaq yazda bir daha şumlanır. Daha sonra disklə və ya dırmıqla torpaq xırdalanır. |
| İqlim istəkləri | Pomidor istisevən bitki olduğundan soyuqlara qarşı çox həssasdır. Temperatur -2, -3 dərəcəyə düşdükdə, bitki tamamilə məhv olur. 16-35 dərəcə arasında pomidor inkişafı gedir, optimal temperaturlar müvafiq olaraq gündüz 19-26 dərəcə, gecə 14-18 dərəcədir. Pomidor nəm istəyi yüksək olan bitkidir. Nəmlik 50-60% arasında olduqda inkişaf arzuolunan səviyyədə olur. |
| Əkin | Pomidor toxumlarının səpini zamanı hər m2-ə 5-6 q toxum düşməlidir. Pomidor üçün ən ideal əkin quruluşu sıravaridir. Yer pomidoru üçün, bitkilər arasında 40-50 sm, sıra arasında isə 140-150 sm məsafə gözlənilməlidir. Əgər pomidorun yanına dirək yerləşdirilirsə, məsafələr müvafiq olaraq, 40-50 və 75-80 sm olmalıdır. |
| Gübrələmə | Pomidor əkiləcək sahəyə torpaq hazırlığı zamanı 20-30 tona yaxın (əraziyə görə dəyişir) yanmış peyin gübrəsi verilməlidir. Pomidor bitkisi ən çox azot, fosfor, kalium və kalsium qidalarından istifadə edir. Bitki, bu maddələrin arasında fosfora daha çox həssas olduğundan torpağa hər hektarda 220 kq olmaqla triple fosfat formasında fosfor gübrəsi verilir. Kalium (K) gübrəsinə əsas tələb meyvə inkişafı zamanı başlayır və meyvə ölçüsü üçün zəruri olan əsas elementdir. Kalsium (Ca) gübrəsi çatışmazlığı zamanı “təpə çürüməsi” baş verir (meyvələrin uc hissəsində qonur rəngli ləkə). Buna görə də mütəmadi olaraq Kalsium Nitrat və ya Kalsium Xlorid tərkibli gübrələrdən istifadə olunmalıdır. |
| Alaq otlarına qarşı mübarizə | Alaq otları ilə mübarizə üçün mexaniki və kimyəvi üsullarla, herbisidlər vasitəsilə mübarizə aparılır. Torpağa eyni zamanda yumşaltma da lazımdır. İlk yumşaltma bitkinin inkişafının ilkin periodlarında, ikinci isə ilkdən 2-3 həftə sonra aparılır. |
| Xəstəlik və zərərvericilərlə mübarizə | *Pomidor bitkisində əsasən aşağıdakı xəstəliklərə rast gəlinir*:   * **Antraknoz (*Colletotrichum atramentarium*)**: yetişməmiş meyvələrdə xəstəlik simptomlar göstərmədən var olmuş ola bilər. Meyvə tam yetişdikdə, yəni qırmızı rəng aldıqda, yastı, yumru və ya oval nəm ləkələr meyvə üzərində formalaşır. Vaxt keçdikcə köhnə ləkələrin mərkəzi qara rəng alır. Profilaktiki tədbirlərə meyvə və yarpaq səthini minimum dərəcədə nəm saxlamaq; meyvələr ilə torpaqdakı patogen arasında sədd yaratmaq üçün torpaq səthini plastik və ya saman çöpü hissəcikləri ilə örtmək; 3 illik növbəli əkin sisteminə riayət etmək; və sahədə yaxşı hava axını formalaşdırmaq daxildir. Sahədə hava axınının yaxşı təşkil olunması üçün dayaq alətlərindən istifadə edərək bitkiləri şaquli istiqamətləndirmək və cərgələri külək axınına paralel salmaq lazımdır. Kimyəvi mübarizə tədbirləri Mis, Maneb, Mancozeb, Propineb və s. tərkibli fungisidlər ilə aparıla bilər. * **Bakterial Xərçəng (*Corynebacterium michiganense*)**: bu xəstəliyə yoluxan bitkilərin əvvəlcə yarpaqları solur (yarpaqların solması bitkinin aşağı hissəsindən yuxarı doğru baş verir) və yarpaqların saplaqlarında palıdı rəngli yumru ləkələr, meyvənin üzərində isə ağ ləkələr əmələ gəlir. Meyvə üzərindəki ləkələrin mərkəz hissələri açıq-qəhvəyi və ya qəhvəyi rəngdə olur. Bu xəstəliyə qarşı kimyəvi üsullar çox da bilinən deyil. Ona görə də ancaq sağlam meyvələrdən toxum götürmək və ya sertifikatlı toxumlar istifadə eləmək lazımdır. Toxumlar 48-50℃ suda 20 dəqiqə müddətində dezinfeksiya edilməlidir. Sahə işləri görülən zaman alətlər mütəmadi olaraq steril edici vasitələr ilə təmizlənməlidir; və yarpaqların nəm olduğu zaman sahə işləri görülməməlidir. * **Qara Bakterial Ləkəlilik (*Xanthomonas campestris*)**: yarpaqların və meyvələrin üzərində qara, kiçik, düzgün formada olmayan sulu ləkələr müşahidə edilir. Bir müddət sonra yarpaq üzərindəki ləkələrin mərkəzləri quruyur, tökülür və dəliklər əmələ gəlir. Bakterial xərçəng üçün yuxarıda sadalanan mübarizə tədbirləri, qara bakterial ləkəlilik üçün də keçərlidir. Əlavə olaraq, vegetasiya dövründə mis tərkibli fungisidlər də tətbiq oluna bilər. * **Alternarioz (*Alternaria solani*)**: xəstəliyin əlamətləri bitkinin bütün yerüstü orqanlarında tünd palıdı, demək olar ki, qara rəngli yayılmış ləkələr şəklində müşahidə olunur. Vaxtı ötmüş şitillərin kökə yaxın hissəsində qara ləkələr əmələ gəlir və gövdənin bu hissəsi çürüyür. Meyvələrin üzərində quru və çatlamış qara ləkələr görünür. İstifadə oluna biləcək fungisidlər: Azoxystrobin, Captan, İprodione, Mancozeb, Maneb, Propineb, Tebuconazole, Xlorotalonil və s.   *Pomidor bitkisində əsasən aşağıdakı zərərvericilərə rast gəlinir*:   * **Mənənələr (*Aphis gossypii)***: mənənələr bitkinin şirəsilə qidalandıqlarına görə yarpaq damarlarının rəngini dəyişir və yarpaqların qıvrılmasına səbəb olur. Zərərverici yarpağın alt hissəsində qidalanır. Mənənələr həmçinin bəzi virus xəsətliklərini digər bitkilərdən pomidor bitkilərinə daşıya bilir. Bioloji mübarizə üçün Azadirachtin bio-insektisidi istifadə oluna bilər. Sintetik kimyəvi mübarizə üçün isə Xlorpirifos, Diazinon, İmidaxloprid, Bifenthrin, Malation və s. tərkibli insektisidlər tətbiq oluna bilər. * **Gənələr (*Tetranychus viennensis, Tetranychus urticae, Panonychus ulmi, Bryobia rubrioculus, Cenopalpus pulcher*)**: gənələr məskunlaşmış yarpaqların üzərində ağ və ya gümüşü nöqtələr əmələ gəlir və sonradan onlar birləşərək yarpaqlara mərmər rəngi verir. Yarpaqlar torla örtülür və üzəri qaralır. Gənələr daha çox quraqlıq şəraitində zərər verirlər. Bitkinin bütün orqanlarında məskunlaşır və qidalanırlar. Bioloji tətbiqlər zamanı, gənələrə qarşı *Phytoseiulus persimilis* yırtıcı gənəsi istifadə oluna bilər. İstixana şəraitində qeyd olunan yırtıcı gənə, zərərverici gənələrdən iki dəfə daha sürətli inkişaf edir. Kimyəvi mübarizə zamanı isə Etoxazole, Fenbutation Oxide, Propargite, Phosmet, Pyridaben, Cyhexatin və s. tərkibli akarisidlərdən istifadə oluna bilər. |
| Suvarma | Pomidor kimi meyvələri yeyilən tərəvəzlərdə sulama ilk cücərtilər göründükdə, böyümə dövründə və meyvələrin yetişdiyi periodda verilir. Sulama ilk meyvə göründükdən sonra qida maddələrinin alınması üçün daha vacib hala gəlir. Sulama zamanı bitki yarpaqlarının su ilə təmasından qaçınmaq lazımdır, əks halda, yarpaqlar palçıqlanır və xəstəliyə tutulma riskləri artır. Dəqiq su tələbatının hesablanması üçün torpaq nəm sensorlarından və iqlim stansiyalarından istifadə edilməsi məsləhət görülür. Bu vasitələrdən istifadə məhsul keyfiyyətində və xərclərin düzgün idarə olunmasında böyük rol oynayır. |
| Məhsul yığımı | Pomidorda məhsul yığımı, əsasən, səhər və axşam saatlarında olur. Məhsul yığımının vaxtı isə bitkinin çeşidindən, ərazidən, iqlimdən, sulamadan və s. kimi faktorlardan asılı olaraq dəyişir. Məhsul yığımı zamanı meyvələr ovuc içinə alınaraq, sapı ətrafında yavaşca fırladılır və qoparılır. Uzaq məsafələrə göndəriləcək pomidorların çəhrayı olduqda yığılması məsləhət görülür. |