**Qarpız bitkisinin əkin proqramı**

|  |  |
| --- | --- |
| **Mərhələlər** | **Görüləcək İşlər** |
| Torpaq tələbi və hazırlığı | Qarpız çox fərqli torpaq tiplərində yetişmək qabiliyətinə malik olan bir bitkidir. Ancaq qarpız ən yüksək məhsulu yüngül, tez qızan, humusla zəngin, drenaj kanalları dərin olan gilli, qumlu-gilli, gilli-qumlu dincə qoyulmuş torpaqlarda verir. Torpaqda rütubət 50-60%, havada isə 45-60% olduqda yaxşı inkişaf edir. pH-ın 5.8-7 arası olması istənilir, duzlu torpaqlar qarpız əkini üçün əlverişsizdir. Qarpız əkinində qışın axırı, yazın əvvəli dərin şum aparılmalı, ardından 3-4 gün sonra kəsəklərin xırdalanması üçün diskilənməlidir, əkin aparılacaq torpaq narın hala gətrilməlidir. |
| İqlim istəkləri | Qarpız isti iqlim bitkisidir, şaxtalara dözümü olmayan yüksək temperatur sevən bitkidir. Qarpızda çiçəkləmə və meyvə inkişafı uzun işıq və yüksək temperatur şəraitində əmələ gəlir. Bir bölgədə qarpız yetişdirmək üçün ən azı 4 şaxtasız ay lazımdır. Yüksək məhsul əldə etmək üçün mövsüm boyunca ümumilikdə 2000-3000oC-ə ehtiyac olduğu hesablanmışdır. Qarpızda böyümənin optimal olaraq getdiyi temperatur 25-35oC arasındadır. Digər tərəfdən temperaturun 45oC-ə qədər qalxması müsbət təsir göstərir. Gündüz ilə gecə arasındakı temperatur fərqi də bitkiyə müsbət təsir göstərir, gecə istilərinin 18-21oC-lər arası düşməsi məhsuldarlığa yaxşı təsir göstərir. Bitkinin çiçək açması üçün minimum 15oC temperatur lazımdır. Temperaturun 10oC-dən aşağı düşməsi bitkinin inkşafnı ləngidir, 0oC-dən aşağı temperaturda bitki məhv olur. |
| Əkin | Qarpız əkinində cərgə arası və bitki arası məsafə əkiləcək sortdan asılı olub dəyişkəndir. Normal çeşidlərdə 1 hektara 8000-10000 bitki əkilərkən bəzi sort çeşidlərdə bu rəqəm 4500-6000 olur. Cərgə arası məsafə çeşiddən asılı olaraq, 1.5-3 m arasında dəyişir. Texnikanın rahat işləməsi üçün 2 m dən aşağı tövsiyə olunmur. Bitki arası məsafə isə cızla əkində 20-30 sm, ocaq şəklində əkin üçün isə 40 sm arasındadır. Əkin aparmaq üçün normal temperatur 15-17 oC hesab olunur. |
| Gübrələmə | Qarpız qidaya tələbkar bitkidir. Bu səbəblə əkinə hazırlıq zamanı 1 hektara 30-40 ton peyin verilməsi tövsiyə olunur. Peyindən əlavə də gübrələməyə ehtiyac vardır. Qarpız 1 hektarda 180 kq azot aparır, buna görədə sezon boyu hektara 100-150 kq azot verilməsi kifayət edir. Azotun bir hissəsi taban gübrə kimi verilməli qalan hissəsi isə təqribi 3 həftə sonra qarpızın şaxələri 20-30 sm çatdıqda verilməlidir. Qədərindən artıq azot verilməsi bitki imnutetini aşağı salır. Qarpız çiçəkləmədən sonra, meyvələrin böyüdüyü dönəmdə azotdan əlavə fosfor və kaliuma ehtiyac duyur. Qarpıza kalium əkindən öncə, əkinlə birlikdə və suvarmayla birlikdə verilə bilər. 1 hektara gübrə norması 150 kq-dır. Fosfor gübrəsi də taban gübrə kimi əkindən öncə verilməlidir. Qarpızın fosfor ehtiyacı 1 hektara 100-150 kq-dır. Torpaq analizinə uyğun gübrələmə aparılmalıdır. |
| Alaq otlarına qarşı mübarizə | Qarpız bitkisində alaq otlarına qarşı mübarizədə daha çox yumşaltmadan (tapqa) istifadə olunur. Bitki sahəni tam örtdükdən sonra alaqlara qarşı mübarizəni azaltmaq olar. Ancaq alaq otları bitkini sıxışdırdıqda yumşaltma sayını (tapqa) 3-4 hətta 5-ə çıxarmaq olar. Bitki köklərini zədələməmək üçün yumşaltma işləri daha dayaz aparılmalıdır. Ayrıca gübrəni bitkiyə səpmə üsulu ilə deyil, birbaşa bitkilərə verilməsi tövsiyə olunur ki, bu da alaq otlarının sürətli inkşafının qarşısını alır. |
| Xəstəlik və zərərvericilərlə mübarizə | *Qarpız bitkisində əsasən aşağıdakı xəstəliklərə rast gəlinir*:   * **Fuzarioz (*Fusarium oxysporum***): ilk əvvəl köklərdə açıq-çəhrayı örtüklə örtülən kiçik narıncı ləkələr əmələ gəlir. Xəstəlik inkişaf etdikcə köklər tündləşir, əsas gövdə çürüyür, yarpaqlar saralır, quruyur və düşür. Kol zəifləyir və böyümür. Əgər qarpızda xəstəliyin xarici əlamətləri görünürsə, deməli, xəstəlik artıq başlayıb və müalicə olunmaz nöqtədədir. Bele olan hallda, yalnız xəstə kolları yox eləmək və torpağı 1%-li Mis Kuporosu məhlulu ilə işləmək lazım gəlir. Qalan bitkiləri isə profilaktika üçün Benomil, Propamocarb+Fosetil və s. fungisidləri ilə çiləmək lazımdır. * **Antraknoz (*Colletotrichum atramentarium*)**: ilkin simptomlar yarpaqlarda yayılmış sarı və qonur ləkələr şəklində əmələ gəlir. Sonradan onlar böyüyür və sarı-çəhrayı yastıqcıqlarla örtülür. Daha sonra ləkələr gövdə və meyvədə yayılan tünd xoraya çevrilir. Yarpaqlar quruyur, qarpız deformasiya olur, böyümə dayanır və çürüyür. Xəstəliyi, bitkiyə 20%-li Bordo bulamasının 1%-li məhlulu ilə çiləməklə müalicə etmək olar. Çiləmələri 7-10 gündən bir 3 dəfə təkrarlamaq lazımdır. Fungisidlərdən isə Sineb və Misoksixlor istifadə oluna bilər. Yığımdan sonra torpaq 2%-li Kalium Permanqanat məhlulu və ya Mis Kuporosu ilə dezinfeksiya olunmalıdır. * **Unlu Şeh (*Erysiphe cichoracearum*)**: yarpaq və meyvə üzərində una oxşar ağ ləkələr əmələ gəlir. Tədricən örtük qəhvəyi rəng alır, ləkələrdən isə bulanlıq maye ayrılır. Kolun yoluxmuş hissəsi saralır. Meyvələr deformasiya olur və çürüyür.Xəstəlikləmübarizə aparmaq üçün bitki qalıqlarının sahədən təmizlənməsi və növbəli əkinlərin tətbiq edilməsi vacibdir. Müalicə zamanı vegetasiya dövründə xəstəliyin ilkin əlamətləri göründükdə, Azoxistrobin, Kolloid Kükürd, Penkonozol, Tiofanat Metil və s. tərkibli fungisidlər növbələşdirələrək 7-10 gün fasilə ilə tətbiq olunmalıdır.   *Qarpız bitkisində əsasən aşağıdakı zərərvericilərə rast gəlinir*:   * **Tripslər (*Thrips* *spp.*)**: bitkinin şirəsi ilə qidalanırlar. Yoluxmuş hissə rəngsizləşir. Nəzarətdən çıxmış mərhələdə gövdələrin görünüşü dəyişir, çiçəklər tökülür. Onlar isti və quru havada yayılır. Zərərvericilərlə mübarizə aparmaq üçün Lambda-Siqalotrin, Spinosad, Fitoverm və s. insektisidləri istifadə olunmalıdır. Preparatlardan 3-4 dəfə 1-2 həftə interval ilə istifadə etmək vacibdir. * **Qalla** **Nematodu (*Meloidogyne incognita*)**: bitkinin kökünü yoluxdurur. Kol soluxur, yarpaqlar qıvrılır, qarpız meyvəsinin böyüməsi dayanır və məhv olur. Nematodlarla mübarizə aparmaq üçün 0,02%-li Merkaptofos məhlulu və ya Fosfamid kimyəvi maddələrindən istifadə etmək lazımdır. İşləməni 2-4 dəfə 3-5 gün intervalı ilə aparırlar. * **Bostan Mənənəsi** Yarpağın, güllərin, qarpızın içərisinə daxil olan həşəratdır. Yarpaqlar tünd örtüklə örtülür. Yoluxmuş sahə deformasiya olur, quruyur, bitki məhv olur. Mübarizə məqsədi ilə qışlamadan əvvəl bostan və sahədə bahar təmizliyi aparılır. Bu zaman 0,1 %-li Superfosfat gübrəsi və ya 0,5% Kalium Xlorid məhlulundan istifadə edilir. Alaqlar vaxtında təmizlənməlidir. Kimyəvi preparatlardan Asetamprid, İmidaxloprid və digərlərindən istifadə etmək olar. Mənənəni ənənəvi yolla da qovmaq olar. Həşəratlar soğan, sarımsaq, tütün, xardal tozu, sitrus qabığı iyini xoşlamırlar. |
| Suvarma | Suvarmanın böyük hissəsi bitkilərin ilkin inkişaf vaxtı və çiçək zamanı tələb olunur. Meyvə yetişməsi zamanı, qarpızın lətinin büzüşməsinin qarşısın almaq və şəkər miqdarın yüksək tutmaq üçün, nisbətən quru torpaqlar üstün tutulur. Dəqiq su tələbatının hesablanması üçün torpaq nəm sensorlarından və iqlim stansiyalarından istifadə edilməsi məsləhət görülür. Bu vasitələrdən istifadə məhsul keyfiyyətində və xərclərin düzgün idarə olunmasında böyük rol oynayır. |
| Məhsuldarlıq | Əkindən 80-85 gün sonra, torpaq iqlim şəraitindən aslı olaraq, yığıma başlana bilər. Tarladakı meyvələrin 50% yetişdikdən sonra yığıma başlanır, yığım 3 mərhələdə aparılır. Məhsuldarlığına görə suvarılmayan şəraitdə 1 hektara 20 tonu keçmək mümkün deyil. Normal baxım şəraitində isə bitki başına 2-3 meyvə ilə 80 ton məhsuldarlıq əldə etmək olar. |