**Sarımsaq əkin proqramı**

|  |  |
| --- | --- |
| **Mərhələlər** | **Görüləcək İşlər** |
| Torpaq tələbi və hazırlığı | Sarımsaq süzmə qabiliyyəti yüksək olan qumlu-gilli, orta ağırlıqda yüksək məhsuldar torpaqlarda əkilməsi tələb edilən bitkidir. pH 6.5-7 olması tələb olunur. Torpaq pH-ı 6-dan aşağı olan turş torpaqlar göbələklərin inkişafına münbit mühit yaradır və belə torpaqlar sarımsaq yetişdirmək üçün yararsız sayılır. Əkindən 3-4 ay öncə 1 hekatra 25-30 ton yanmış orqanik gübrə ilə 25 sm dərinlikdə şum aparılıb qarışdırılmalıdır. Payız aylarında təkrar şum aparılmalıdır. |
| İqlim istəkləri | Sarımsaq bitkisi mülayim iqlim tipini sevən bir bitkidir. İstiliyin 15-20oC olması bitki üçün yetərlidir. Sarımsağın çiçəkləməsi 15-20oC teperaturda baş verir, lakin bu çiçəklər toxum bağlamır. Bitkinin yaşıl inkişafı 15oC temperaturdan yuxarı yavaşlayır. Sarımsaq diş halındaykən -10oC dayana bilər, bitki halında isə ancaq -3, -4oC temperaturda zərər görməz. Soyuq havaların uzun müddət 0oC atında olmasında donma başlayır. |
| Əkin | Sarımsaq sadəcə dişlər ilə çoxaldılır. Əkilən dişlər müəyyən boyüklükdə olmalıdır. Sarımsaq dişləri tək və çox sıralı əkilir. Tək sıralı əkində 20-40 sm sıra arası, 5-10 sm bitki arası məsafə ilə əkin aparılır. Çox sıralı əkində isə 120-150 sm genişlikdəki taxtalar üzərində 10x10 sm məsafə ilə əkin aparılır. Çox sıralı əkində daha yüksək məhsuldarlıq əldə olunur. Bir 1 hektar tək sıralı əkində 550-600 kq, çox cərgəli əkində isə 750-900 kq dişdən istifadə olunur. Əkinin dərinliyi 3-4 sm sivri ucu yuxarı şəkildə tək-tək aparılmalıdır. |
| Gübrələmə | Sarımsağın az miqdarda orqanik gübrəyə təlabatına baxmayaraq orqanik gubrələri bir o qədərdə sevmir. Üzvi gübrələrin bir öncəki sələf bitkiyə verilməsi daha uyğundur. Sarımsaq daha çox qumlu gilli, az humslu torpaqlara tələbkar olub yüksək məhsul almaq üçün 1 (bir) hektara 200 kq N-lu, 250 kq K-lu, 100 kq P-lu gübrə verilməlidir. Qida maddələri çatışmadıqda dişlər xırda, sayı çox və məhsul keyfiyyəti aşağı olur. |
| Alaq otlarına qarşı mübarizə | Alaq otlarına qarşı əsasən, bitki 15-20 sm boya çatdıqda alaq otlarının məhvinə və bitkinin daha yaxşı inkişaf etməsinə görə, dərinliyi 3-4 sm-dən çox olmayaraq, yumşaltma (tapqa) aparılmalıdır. Alaq otları sahədən kənarlaşdırılmalıdır. |
| Xəstəlik və zərərvericilərlə mübarizə | *Sarımsaqda əsasən aşağıdakı xəstəliklərə rast gəlinir*:   * **Yalançı Unlu Şeh (*Peronospora destructor*)**: ilkin mərhələlərdə, yarpaqların və gövdələrin üzərində ağımtıl yaşıl, sarı və ya qəhvəyi rəngə çalan oval və ya silindirvari ləkələr əmələ gəlir. Xəstəliyə qarşı tədbirlər görülmədikdə, sporlar bütün yarpaq səthin örtür; yarpaq qıvrılır və tökülürlər. Xəstəlik gecə 5-10℃, gündüz 15-18℃ temperatur və yarpaqlar 1.5-7 saat nəm qaldığı zaman inkişaf edir. Xəstəlik ilə mübarizə aparmaq üçün Mis, Fosetil-Alüminium, Azoksistrobin, Mankozeb + Metalaksil və s. tərkibli fungisidlər istifadə oluna bilər. * **Bənövşəyi Soğan Ləkəsi (*Alternaria porri*)**: yarpaq üzərində ilkin simptomlar kiçik, nizamsız və ağımtıl ləkələrdir. Nisbi rütubət yüsək olduqda, ləkələrin mərkəz hissəsi qara olmaq ilə, ləkə rəngləri qəhvəyi və ya bənövşəyi rəngə çevrilir. Sezon vaxtı xəstəlik təyziqin azaltmaq üçün 2-3 illik növbəli əkin strategiyasına əməl etmek lazımdır. Xəstəliyə qarşı bioloji mübarizə üçün *Cladosporium herbarum* göbələyi tövsiyyə olunur. Kimyəvi mübarizəyə əkindən 1 (bir) ay sonra 2 (iki) həftə interval ilə Boskalid, Xlorotalonil, Fenamidon, Mankozeb və s. tərkibli fungisidlər istifadə etməklə başlanıla bilər. Yığılan məhsul yaxşı havalandırma sisteminə sahib olan anbarlarda, 1-3℃ temperaturda və 65-70% nisbi rütubətdə saxlanılmalıdır. * **Boğaz Çürüməsi (*Botrytis allii*)**: ilkin simptomlar, yarpağın üst səthində ağ rəngdə kiçik, dairəvi və ya oval ləkələrdir. Xəstəlik davam etdikdə, ləkələrin sayı artır, rəngləri saman rənginə çevrilir və yarpaq uclarında yanmalar və qurumalar müşahidə edilir. Effektiv bioloji mübarizə üsulu mövcud deyil. Kimyəvi mübarizə üçün İprodione, Pyrimethanil, Fluazinam, Cyprodinil və s. istifadə oluna bilər. Mancozeb və Xlorotalonil tərkibli fungisidlər də istifadə oluna bilər amma bunlar daha az effektivdir.   *Sarımsaqda əsasən aşağıdakı zərərvericilərə rast gəlinir*:   * **Soğan Güvəsi (*Acrolepia assectella*)**: sarımsağın həm vegetativ həm də generativ hissələrinə ziyan verir. Yarpaq üzərində qidalandıqları hissələr saman rənginə çevrilir, deformasiyaya uğrayır və tökülürlər. Bioloji mübarizə kimi zərərverici sürfə mərhələsində olduqda *Bacillus thuringiensis* tərkibli bio-insektisid istifadə oluna bilər. Sintetik kimyəvi tədbirlər zamanı Malation, İmidaxloprid, Xlorpirifos, Lambda-Siqalotrin, Alfa-Sipermetrin və s. tərkibli insektisidlərdən istifadə oluna bilər. * **Tütün Tripsi (*Thrips tabaci*)**: yetkin fərdlərin və sürfələrin bitki üzərində qidalanması nəticəsində əvvəlcə bitki üzərində ağ ləkələr əmələ gəlir sonralar bu ləkələr ağ zolaqlara çevrilir. Kütləvi yoluxmuş yarpaqlar yaşıllığını itirir və belə yarpaqlar quruyub tökülür. Zərərverici ilə mübarizə aparmaq üçün sahə müntəzəm olaraq alaq otlarından təmizlənməli, bitki qalıqları məhv edilməli və 25-30 sm dərinlikdə herik şum aparılmalıdır. Kimyəvi mübarizə zamanı isə Malation, Sipermetrin, Dimethoate və s. tərkibli insektisidlər istifadə oluna bilər. |
| Suvarma | Yağışların bol olduğu yerlərdə sarımsağı suvarmaya ehtiyac qalmır. Suvarmaya ehtiyac olan yerlərdə sarımsağın suvarılması ən yaxşı nəticəni verir. Ən yaxşı suvarma üsulu kimi yağış yağdırma üsulu hesab olunur. Göbələk xəstəliklərinin qarşısın almaq üçün bu cür suvarmanı səhər saatlarında aparmaq lazımdır ki, gecə düşənə kimi yarpaqlar qurusun. Dəqiq su tələbatının hesablanması üçün torpaq nəm sensorlarından və iqlim stansiyalarından istifadə edilməsi məsləhət görülür. Bu vasitələrdən istifadə məhsul keyfiyyətində və xərclərin düzgün idarə olunmasında böyük rol oynayır. |
| Məhsuldarlıq | Yaxşı toxum və məhsuldar sort istifadə olunduğu halda hektardan 7000-12000 kq məhsul əldə etmək olar. Sarımsaq yığımında da soğanda olduğu kimi məhsul yerə yatırılır. Bu, bitkinin biraz da formalaşmasına köməklik edir. Sarımsaq əl ilə deyil, bel ilə çxarılmalıdır. |