**Xiyar əkin proqramı**

|  |  |
| --- | --- |
| **Mərhələlər** | **Görüləcək İşlər** |
| Torpaq hazırlığı və tələbi | Xiyar orqanik maddə ilə zəngin, su tutma qabiliyyəti yaxşı, gillicəli və qumlu-gillicəli torpaqlarda əkilməsini tələb edilən bitkidir. pH 5.5-6.8 olması tələb olunur. Qış aylarında torpağa dərin şum çəkilməlidir. Əkindən təxminən bir həftə əvvəl torpaq səthi düzləşdirilir və əkinə hazır hala gətirilir. |
| İqlim istəkləri | Xiyar isti və mülayim iqlim tipini sevən bitkidir. Temperatur 0℃-dən aşağı düşdükdə və 40℃-dən yuxarı qalxdıqda, bitki inkişafı ciddi şəkildə zəifləyir. Böyümə və inkişaf üçün ən əlverişli temperatur gündüz 25-30℃, gecə 15-18℃-dir. Toxumlar 12-13℃-də cücərməyə başlayır. Əgər çırtlamış xiyar toxumu uzun müddət 8-10℃-də qalarsa, onun cücərmə faizi kəskin aşağı düşər. Havadakı nəmliyin 50%-dən az olması xiyarı ideal inkişafdan uzaqlaşdırır. 70-80% arzuolunandır. |
| Əkin | Xiyar, toxumların birbaşa sahəyə əkilməsi yolu ilə çoxaldılır. Bundan əvvəl toxumların təxminən 2 gün nəm bezdə saxlanılması cücərməyə yaxşı təsir edir. Çuxurlar 2-3 sm dərinliyində açılır və hər çuxura 3-4 toxum atılır. Müvafiq olaraq bitkilər və sıralar arasında məsafə, 40-50 sm, 50-60 sm-dır. Cüt sıralı xiyar əkinində bu məsafə 80-120 sm olaraq dəyişir. |
| Gübrələmə | Xiyar gübrəyə meyilli bitki olduğundan əkindən əvvəl hektara 30-60 ton yaxşı yanmış peyin gübrəsi verilməsi məhsuldarlığı artırır. Müvafiq analizlər aparılıb dəqiq gübrə normaları müəyyənləşdirilməlidir. Ümümiyyətlə 80 kq/ha P2O5 formasında fosforlu gübrə, 100-120 kq N formasında azotlu gübrə verilməsi uyğun hesab olunur. Bu norma müvafiq intervallara bölünə bilər. Məsələn, əkindən sonrakı ilk 10-15 gündə azot; çiçəkləyənədək fosfor; barvermə dövründə isə azot və kalium gübrələrinin tətbiqi. |
| Alaq otlarına qarşı mübarizə | Alaq otları ilə mexaniki və kimyəvi üsullarla mübarizə aparılır. Eyni zamanda xiyar bitkisinin boyu 8-10 sm olduqda ilk yumşaltma aparılmalıdır. Lakin, xiyarda köklər səthi olaraq yayıldığından, yumşaltmanın dərin aparılması kökləri zədələyə bilər. Sonrakı periodlarda isə mübarizə əllə aparılmağa davam edir. |
| Xəstəlik və zərərvericilərlə mübarizə | *Xiyar bitkisində əsasən aşağıdakı xəstəliklərə rast gəlinir*:   * **Bakterioz (*Pseudomonas lachrymans*)**: ilkin əlamətləri yarpağın damarları arasındakı hissələrdə nəm ləkələrin əmələ gəlməsilə müşahidə olunur. Bəzən bu ləkələrin ətrafı sarı rəng alır. Ləkənin orta hissəsi nekrozlaşır və yarpağın üzərində çoxsaylı deşiklər əmələ gəlir. Meyvələrin üzərində nekroz müşahidə olunur və onlar deformasiyaya uğrayır. Xəstəliklə mübarizə tədbirləri növbəli əkin sisteminə əməl etmək; dərin şum aparmaq (bu zaman bitki qalıqları torpağın qalın qatına düşür, xəstəlik törədiciləri məhv olur); toxum materialını sağlam bitkilərdən götürmək; toxumu Thiram fungisidi ilə dərmanlamaq; və sahə çiləmələri zamanı 20%-li Bordo bulamasının 1%-li məhlulundan və ya 50%-li Mis-Oksixlorun 0.4%-li məhlulundan istifadə edərək aparıla bilər. * **Boz çürümə (*Botrytis cinerea*)**: yoluxmuş yarpaqlarda formasız böyük bozumtul və ya palıdı rəngli ləkələr olur. Bu ləkələr tədricən boz ovulan örtüklə ortülür. Bəzən ləkələrin qırağı sarımtıl toxuma ilə əhatə olunur. Bitkinin meyvələri adətən rütubətli havada uc tərəfindən xəstəliyə yoluxur. Saxlanma zamanı belə meyvələrin yoluxmuş hissəsi bol yumşaq boz örtüklə örtülür. Xəstəliyə qarşı Captan, İmazalil, Diethofencarb + Carbendazim, İprodione və s. tərkibli fungisidlər istifadə oluna bilər. * **Alternarioz (*Alternaria spp.*)**: bitkinin mexaniki zədələnmiş hissələrindən başlayır. Xəstəlik yarpaqlarda çox kiçik, azacıq qabarmış, quru, açıq-palıdı rəngli, bütün yarpaq səthinə dağılmış şəkildə ləkələr əmələ gətirir. Mübarizə tədbirlərinə: bitki qalıqlarının məhv edilməsi; məhsul yığımından sonra sahənin dərin şumlanması, növbəli əkinə əməl etməklə xiyarın əvvəlki əkin yerinə 3 ildən sonra qaytarılması; torpağın dezinfeksiyası; və davamlı sortların becərilməsi daxildir. Xəstəliyin ilkin simptomları göründükdə isə Azoxystrobin, Captan, Mancozeb, Tebuconazole və s. tərkibli fungisidlərlə çiləmələr aparmaq lazımdır. * **Qara Kif (*Aspergillus niger*)**: ilkin əlamətləri boz-sarı, quru və azacıq qabarmış ləkələr şəklində əmələ gəlir. Nəmli hava şəraitində yarpaqların alt hissəsində tünd örtük əmələ gəlir. Yüksək dərəcəli yoluxma zamanı güclü nekroz müşahidə edilir və yoluxmuş toxuma tökülür. Xəstəliyin inkişafı üçün havanın yüksək rütubəti və yüksək temperaturu münbit hesab edilir. Kəskin temperatur dəyişikliyi də xəstəliyin inkişafına yardım edir. Xəstəlik ilə Thiram, Tebuconazole və s. tərkibli fungisidlərin istifadəsi ilə mübarizə aparmaq olar.   *Xiyar bitkisində əsasən aşağıdakı zərərvericilərə rast gəlinir*:   * **Mənənə (*Aphis gossyppii*)**: bitkinin şirəsilə qidalandıqlarına görə yarpaq damarlarının rəngini dəyişir, xloroz və yarpaqların qıvrılmasına səbəb olur. Zərərverici yarpağın alt hissəsində qidalanır. Mənənələr həmçinin, bəzi virus xəstəliklərini digər bitkilərdən xiyarın üzərinə daşıya bilir. Bioloji mübarizə üçün Azadirachtin tərkibli bio-insektisid; sintetik kimyəvi mübarizə üçün isə Xlorpirifos, İmidaxloprid, Malation və s. tərkibli insektisidlər istifadə oluna bilər. * **Tor Gənəsi (*Tetranychus urticae*)**: gənə məskunlaşmış yarpaqların üzərində ağ və ya gümüşü nöqtələr əmələ gəlir və sonradan onlar birləşərək yarpaqlara mərmər rəngi verir. Yarpaqlar torla örtülür və üzəri qaralır. Gənələr daha çox quraqlıq şəraitdə zərər verirlər. Zərərverici ilə mübarizə Cyhexatin, Etoxazole, Fenbutation Oxide, Phosmet və s. tərkibli akarisidlərin istifadəsi ilə aparıla bilər. |
| Suvarma | Xiyar suya istəkli bitki olduğundan kök ətrafının nəmliyi həmişə saxlanılmalıdır. Həddindən artıq suvarmada isə meyvələrdə saralma (boğulma) müşahidə edilir. Can suyundan sonra meyvələr görülənə qədər 1-2 dəfə suvarma aparıla bilər. Dəqiq su tələbatının hesablanması üçün torpaq nəm sensorlarından və iqlim stansiyalarından istifadə edilməsi məsləhət görülür. Bu vasitələrdən istifadə məhsul keyfiyyətində və xərclərin düzgün idarə olunmasında böyük rol oynayır. |
| Məhsul yığımı | Məhsul yığımı bitkinin növündən, suvarmadan, gübrələmədən asılı olaraq dəyişsə də əsasən, məhsul yığımı əkindən 55-70 gün sonra aparılır. |