**Yemiş bitkisinin əkin proqramı**

|  |  |
| --- | --- |
| **Mərhələlər** | **Görüləcək İşlər** |
| Torpaq tələbi və hazırlığı | Yemiş bitkisi ağır gilli torpaqları sevmir. Torpaq pH-nın 6-8 arası olması, su tutma qabiliyyətinin yüksək və drenajının yaxşı olması arzuolunandır. Bostan bitkiləri əkilən sahədə sələf bitkilərinin qalıqları təmizləndikdən sonra 25-30 sm dərinlikdə dondurma şumu edilir. Şum altına 20-30 ton peyin və 250-300 kq superfosfat verilir. Səpinqabağı becərmə zamanı torpağın vəziyyətindən aslı olaraq 15-20 sm dərinlikdə yenidən şumlanır. Sonra cərgələr və su kanalları açılmalıdır. |
| İqlim istəkləri | Yemiş bitkisi istiliyə tələbkar olub, toxumları 16-17oC-də cücərməyə başlayır. Bitki üçün optimal temperatur 25-35oC-dir, 45oC temperatura qədər inkişafını davam etdirə bilir. Aşağı temperatura həssasdır. |
| Əkin | Torpağın temperaturu 14-16oC-yə çatdıqda səpinə başlamaq olar. Səpinə 2-3 gün qalmış sahədə arat aparılmalıdır. Cərgəvi üsulda cərgə araları 1.4 m, cərgədə bitki araları 0.7 m olur. Lent üsulu ilə səpin apardıqda, lent araları 2.1 m, lentdə cərgə araları 0.7 m, cərgədə bitki araları 0.7 m olmalıdır. Hektara səpin norması 2-3 kq-dır, toxumlar 2-3 sm dərinliyə basdırılır. Səpini aran rayonlarında aprelin 10-dan 15 dək, Quba-Xaçmaz bölgəsində aprelin 25-dən 30-dək, dağətəyi rayonlarda mayın 1-dən 15-dək, Abşeron yarımadasında aprelin 20-dən mayın 20-dək aparmaq lazımdır. |
| Gübrələmə | Bostançılıq rayonlarında torpaq şəraitini nəzərə almaqla hektara 20-30 ton peyin norması daxilində boz-qonur torpaqlarda təsir edici maddə hesabıyla 120 kq azot, 120 kq fosfor və120 kq kalium gübrəsi vermək lazımdır. Yemiş torpağın münbitliyinə, xüsusən kaliumla zəngin olmasına tələbkardır. Fosfor gübrəsi peyinlə birlikdə səpinqabağı hazırlanmış yuvalara verilir. Azot və kaliyum iki dəfə yemləmə şəklində verilir: birinci yemləmə seyrəltmədən sonra 60 kq azot, 45 kq kalium, ikincisi isə birincidən 20-25 gün sonra çiçəkləmə fazasında 40 kq azot, 35 kq kaliumla birlikdə verməklə aparılır. Yemləmədən sonra bitkinin dibi yumşaldılır, azca doldurulur və bitkilər suvarılır. |
| Alaq otlarına qarşı mübarizə | Alaq otlarına qarşı yumşaltma işlərini, alaq otları daha çox inkişaf etməmiş başlamaq lazımdır ki, alaq otları bitkinin qidasına şərik olmasın həm də alaq otları məhv edilsin. Bitki tam inkisaf etdikdən sonra yumşaltma işlərinin sayını azaltmaq olar. Yumşaltma zamanı dayaz işlənməlidir ki, bitki kökləri zərər görməsin. |
| Xəstəlik və zərərvericilərlə mübarizə | *Yemiş bitkisində əsasən aşağıdakı xəstəliklərə rast gəlinir*:   * **Unlu Şeh (*Erysiphe cichoracearum*)**: yarpaqların üst səthində ağ örtük şəklində meydana çıxır. Örtük müəyyən zaman ərzində qonur rəng alır. Sirayətlənmiş yarpaqlar saralır və quruyur. Xəstəliklə mübarizə üçün bitki qalıqlarının sahədən təmizlənməsi və növbəli əkinlərin tətbiq edilməsi lazımdır. Müalicə məqsədi ilə vegetasiya dövründə xəstəliyin ilkin əlamətləri göründükdə Azoxistrobin, Kolloid Kükürd, Penkonozol, Tiofanat-Metil tərkibli fungisidlər növbələşdirilərək 7-10 gün fasilə ilə çiləmələr aparılmalıdır. * **Boz çürümə (*Botrytis cinerea*)**:gövdədə açıq boz rəngli ləkələr əmələ gəlir. Bu ləkələr sonra meyvənin saplağına, daha sonra meyvəyə yayılır və meyvə çürüyür. Yoluxmanın qarşısını almaq üçün növbəli əkinə düzgün riayət etmək; bitki qalıqlarını sahədən kənarlaşdırmaq; torpağı dərin şumlamaq; toxumları Tiram preparatı ilə işləmək lazımdır. Xəstəliyin ilkin əlamətləri göründükdə Fludoksanil+Siprodinil fungisidi ilə dərmanlamaq məsləhətdir. * **Antraknoz** **və ya Ballıca (*Colletotrichum lagenarium*)**: yarpaq üzərində yumruvari boz və ya çəhrayı ləkələr əmələ gəlir və bütün yarpağı örtür. Ləkələrdən başqa yarpağın üzərində deşiklər əmələ gəlir. Buna görə də yarpaqlar qıvrılır və quruyur. Bitkinin gövdəsi kövrəkləşir, meyvələrin forması dəyişir. Tədricən meyvələr çürüyür. Kimyəvi tədbirlərə Kolloid Kükürd, Bordo bulanmasının 15%-li məhlulu və Penkanazol tərkibli fungisidlərin istifadəsi daxildir.   *Yemiş bitkisində əsasən aşağıdakı zərərvericilərə rast gəlinir*:   * **Yemiş Milçəyi (*Myiopardalis pardalina*)**: yemişin əsas düşmənlərindən biridir, məhsulun təxminən yarısını məhv edə bilər. Həşərat yumurtalarını meyvələrin daxilinə qoyur. Yumurtalardan çıxan sürfələr meyvə daxilində qidalanır və meyvədə çürümə başlayır. Nəticədə yemiş istifadə üçün yararsız olur. Mübarizə tədbiri olaraq yemiş olan sahə Deltametrin, Malation, Alfa-Sipermetrin və s. preparatların məhlulları ilə işlənir. * **Tor Gənəciyi (*Tetranychus urticae*)**: yarpağın şirəsi ilə qidalanır. Gövdədə və yarpaqlarda çox da böyük olmayan ləkələr əmələ gəlir. Tor gənəciyinin yarpaqları yeməsindən sonra yarpaqlar saralır və tezliklə düşür. Zərərvericiyı qarşı mübarizə zamanı yarpaqların əmələ gəlməsi mərhələsində Dimethoate, Abamektin və ya Etoxazole tərkibli akarisidlərdən istifadə edilir. |
| Suvarma | Yemiş bitkisi çoxlu su buxarlandırır, lakin güclü kök sistemi olduğu üçün quraqlığa davamlı bitkidir. Torpaq uzun müddət nəm qaldıqda yemişin kökləri çürüyür və bitki məhv olur. Məhsulun yığımına 20-25 gün qalmış suvarmanın dayandırılması məsləhət görülür. Sahədən suyun tez buxarlanmasının qarşısını almaq üçün suvarmadan sonra əmələ gəlmiş qaysaqlar yumşaldılmalıdır. Dəqiq su tələbatının hesablanması üçün torpaq nəm sensorlarından və iqlim stansiyalarından istifadə edilməsi məsləhət görülür. Bu vasitələrdən istifadə məhsul keyfiyyətində və xərclərin düzgün idarə olunmasında böyük rol oynayır. |
| Məhsuldarlıq | Suvarma şəraitindən və digər səbəblərdən yemiş bitkisinin məhsuldarlığı 13-26 ton/ha arasında dəyişir. |